Danske forskere har lavet et hjælpestof, der gør resistente bakterier følsomme over for antibiotika igen. Det fortæller DR Nordjylland. - Det kan gøre behandlinger meget billigere, da vi så kan bruge de stoffer, vi kender i forvejen, siger seniorforsker Jette Kristiansen, der sammen med to andre danskere har fået patent på hjælpestoffet JEK47. Ud over at gøre behandlinger billigere, så kan hjælpestoffet gøre en stor forskel for patienter, der er smittet med multiresistente bakterier. - Vi har mulighed for at behandle patienter, som vi ellers ikke har behandlingstilbud til, siger hun til P4 Nordjylland. Hjælpestoffet JEK47 ventes at være på markedet i løbet af et til to år.
En dansk opfindelse vil gøre det billigere at behandle det stigende antal nordjyder og andre danskere, der er smittet med den resistente svine MRSA og andre resistente bakterier.